open-index/open-wikipedia-markdown huggingface dataset:
Kotkan veistospromenadi

**Kotkan veistospromenadi** on Kotkassa kaupungin keskustassa Kotkansaarella sijaitseva veistoskokoelma, joka käsittää pääosin suomalaisten nykykuvanveistäjien teoksia. Veistoskokoelman ensimmäiset teokset pystytettiin Keskuskadun viereiseen lehmusbulevardiin, jossa on suurin osa teoksista. Veistoskokoelmaa nimitettiin alun perin Veistospuistoksi, mutta teosmäärän kasvettua ja sijoittelun laajennuttua alkuperäisen Veistospuiston ulkopuolelle kokonaisuus nimettiin Veistospromenadiksi syksyllä 2010.

## Historia
Keskuskadun vierellä kulkeva lehmusbulevardi peruskunnostettiin vuosina 1996–2001, ja se sai vuonna 2001 Vuoden ympäristörakennepalkinnon. Lähes kilometrin mittainen lehmusbulevardi on osittain peräisin jo 1800-luvulta. Veistospuisto sai alkunsa vuosina 2000–2001, jolloin lehmusbulevardiin sijoitettiin ensimmäiset teokset. Veistospuisto sai jo vuonna 2003 Suomen kuvanveistäjäliiton Pro Sculptura -mitalin. Veistospromenadi on laajentunut Keskuskadun lehmusbulevardin lisäksi Sibeliuksenpuistoon, Toivo Pekkasen puistoon, Sapokan vesipuistoon, Isopuistoon, Fuksinpuistoon, Kirkkokadulle, Satamakadulle ja Puistotielle. Vuonna 2014 veistoskokoelma laajeni sisätiloihin Kauppakeskus Pasaatiin.

## Teokset
*Birthe Marie Løveid: *Portti*, 2000
*Tapio Junno: *Aurinkoon katsoja*, 2001
*Jaakko Pernu: *Hyrrä*, 2001 (poistettu 2008)
*Matti Peltokangas: *Tarrautuminen*, 2002
*Matti Nurminen: *Vaikea portti*, 2002
*Olavi Lanu: *Lepäävä pajutyttö*, 2002
*Kain Tapper: *Pylväs*, 2004
*Kimmo Schroderus: *Vello*, 2004
*Kimmo Pyykkö: *Matkalla*, 2005
*Federico Assler: *Elinvoimainen läsnäolo*, 2005
*Olavi Mantere: *Ovidiuksen tanssi*, 2005
*Markku Hirvelä: *Yökulkijat*, 2007
*Hanna Jaanisoo: *Calvus – nuori ukkospilvi*, 2008
*Kim Simonsson: *Idoli*, 2010
*Miina Äkkijyrkkä: *Vasikat*, 2010
*Pertti Kukkonen: *Mutkia matkassa*, 2010
*Jaakko Pernu: *Pisara meressä*, 2011
*Tommi Toija: *Tuulenviemää*, 2011
*Alexander Reichstein: *Muodonmuutoksia*, 2011
*Pekka Kauhanen: *Öinen impi*, 2012
*Kirsi Kaulanen: *Pylväspyhimykset*, 2013
*Hannu Siren: *Varjo*, 2014
*Anneli Sipiläinen: *Äiti maan lapset*, 2014
*Virpi Kanto: *Elämän tanssi*, 2015
*Eero Hiironen: *Vesitorso, Veden vartija ja Vedestä lähtenyt*, 2016
*Samuli Alonen: *Siivekkäät*, 2016 
*Pekka Pitkänen: *Kotkan kilpi*, 2018
*Minna Tuominen: *Tapion tyyny*, 2019

## Katso myös
* Luettelo Kotkan julkisista taideteoksista ja muistomerkeistä

## Lähteet

## Aiheesta muualla
*Kotkan veistospromenadi (kuvia)
EuroFormula Open

**Euroformula Open** (aikaisemmin nimillä **Espanjan Formula 3** ja **European F3 Open**) on Euroopassa järjestettävä pikkuformulakilpailu. Sarja perustettiin vuonna 2001 Espanjan Formula 3 -mestaruussarjana. Vuonna 2006 Toyota ryhtyi sarjan pääsponsoriksi. Vuonna 2009 sarjan nimeksi tuli European F3 Open. Vuonna 2014 sarjan nimeksi vaihtui Euroformula Open. 

Sarjassa ajetaan kahdeksan kilpailua kaudessa, joista kaksi viikonloppuisin. 

## Autot
Sarjassa ajetaan Dallaran valmistamilla autoilla ja käytössä oli Toyotan moottorit, joita käytetään myös Aasian F3-kilpailuissa. Vuonna 2019 sarjassa siirryttiin Mercedes-Benzin ja Volkswagenin moottoreihin kauden ensimmäisen kilpailun jälkeen.

Heinäkuussa 2024 ilmoitettiin, että sarjassa ajetaan kaudella 2025 Dallara 324 -autolla Toyota GR TGE33 -moottorilla. Autoissa käytetään Pirellin renkaita. Turboahdettu 1,6-litran kolmisylinterinen moottori tuottaa 275 hevosvoimaa. Autoissa käytetään Cosworthin elektroniikkaa ja Hewlandin vaihteistoa.

## Pistejärjestelmä
Sarjassa jaetaan pisteitä kymmenelle parhaalle kuljettajalle järjestyksessä 25, 18, 15, 12, 10, 8, 6, 4, 2, 1 ja samat pisteet koskevat myös sprinttikilpailussa. Lisäksi paalupaikasta ja nopeimmasta kierroksesta saa yhden lisäpisteen.

## Mestarit
### Espanjan Formula 3

### European F3 Open

### Euroformula Open

## Lähteet

## Aiheesta muualla
*EuroFormula Openin kotisivut
Fruela I (Asturia)

**Fruela I** (k. 768) oli Asturian kuningas vuosina 757–768 isänsä Alfonso I:n jälkeen.
Fruela saavutti muutaman pienen voiton muslimeista Pontoviumissa Galiciassa. 

Fruelan seuraaja kuninkaana oli hänen serkkunsa Aurelius (768–774).
## Lähteet

*
### Viitteet
Komisario Palmun erehdys

**Komisario Palmun erehdys** on Mika Waltarin kirjoittama vuonna 1940 ilmestynyt salapoliisiromaani. Kirja on Komisario Palmu -sarjan toinen *[[Kuka murhasi rouva Skrofin?]]* -teoksen jälkeen.

## Juoni
Syksyiseen Helsinkiin sijoittuvassa tarinassa rikkaan suvun musta lammas Bruno Rygseck löydetään kotoaan kylpyammeeseensa hukkuneena. Bruno omistaa asunnon Helsingin hienostoalueella Kaivopuistossa. Talon henkilökuntaan kuuluvat keittäjä ja hovimestari. 

Komisario Palmu apulaisineen alkaa tutkia tapausta, joka aluksi näyttää selvältä tapaturmalta. Palmua kuitenkin ihmetyttää muun muassa, miksi suurin osa suvusta oli yhtä aikaa paikalla Brunon luona. Alkuvaiheen tapahtumissa on epäselvää myös se, onko Bruno hukkunut vai vielä sittenkin hengissä. Kun tieto Brunon kuolemasta tulee, komisario Palmu alkaa tutkia aluksi tapaturmalta vaikuttavaa onnettomuutta. Pian selviää, että Bruno onkin murhattu. Tämän paljastaa hovimestarin kertomus kylpyhuoneen valokatkaisijasta. Mahdollisia epäiltyjä ovat useat suvun jäsenet sekä oudosti käyttäytyvä hovimestari Batler. Jokainen epäillyistä tuntuu kantaneen kaunaa Brunoa kohtaan, minkä vuoksi jutun selvittäminen ei ole helppoa.

## Sovitukset
Matti Kassila on ohjannut kirjasta vuonna 1960 elokuvan *[[Komisario Palmun erehdys (elokuva)|Komisario Palmun erehdys]]*, jossa Palmua esittää Joel Rinne.

Joel Elstelän ohjaama ensimmäinen teatterisovitus kirjasta oli Helsingin kaupunginteatterin ohjelmistossa elokuusta joulukuuhun 2016. Palmua esitti Mikko Kivinen. Loppuvuodesta 2017 Mikkelin teatterissa sai ensi-illan uusi sovitus, jossa Palmua näyttelee Ismo Sievinen. Ohjaaja on edelleen Elstelä. Kivisen tulkinta Palmusta jakoi arvostelijoiden mielipiteitä, mutta Sievistä on pidetty onnistuneena valintana.

## Lähteet
Tähdet kertovat, komisario Palmu (kirja)

**Tähdet kertovat, komisario Palmu** on Mika Waltarin kirjoittama salapoliisiromaani vuodelta 1962. Kirja kuuluu Komisario Palmu -sarjaan ja on sen kolmas ja samalla viimeinen kirja.

## Juoni

Helsingin Tähtitorninmäeltä löytyy eräänä syksyisenä aamuna ruumis. Aluksi se vaikuttaa puliukon ruumiilta, mutta tarkemmissa tutkimuksissa paljastuukin jotain muuta. Kuollut mies on entinen antikvariaatin pitäjä Fredrik Nordberg, joka on ollut Tähtitorninmäellä katselemassa tähtiä kaukoputkellaan. Aluksi epäilyt kohdistuvat nuorisojengiin, lättähattuihin, mutta he osoittautuvat syyttömiksi. Nordberg on nähnyt kaukoputkellaan murhan, ja alkanut kiristää murhaajaa.

Poliisimies Toivo Virta on lukenut tuomariksi ja toimii viransijaisena rikospoliisin päällikkönä ja komisario Palmun esimiehenä. Palmu, Virta ja etsivä Kokki alkavat tutkia omituista murhaa, joka johtaa heidät Helsingin hienostopiirien salaisuuksiin ja juonitteluihin.

## Sovitukset

Kirjasta on tehty Matti Kassilan ohjaama elokuva *[[Tähdet kertovat, komisario Palmu]]* (1962).

## Lähteet
Luettelo televisiosarjan Glee jaksoista

***[[Glee]]*** on musikaalia, komediaa ja draamaa yhdistävä televisiosarja, jota alkuperäismaassaan Yhdysvalloissa esitti Fox. Sarjan loivat Ryan Murphy, Brad Falchuk ja Ian Brennan. Sarjan pilottijakso lähetettiin 19. toukokuuta 2009 ja varsinaisesti sarjan esittäminen alkoi 9. syyskuuta 2009. Fox tilasi alun perin sarjasta 13 jaksoa ja syyskuussa 2009 koko tuotantokauden eli yhdeksän lisää. Loput ensimmäisen tuotantokauden jaksot esitettiin huhtikuusta 2010 kesäkuuhun 2010, jolloin esitettiin ensimmäisen tuotantokauden päätösjakso. Sarjasta julkaistiin yhteensä kuusi tuotantokautta ja 121 jaksoa; viimeinen jakso esitettiin Yhdysvalloissa 20. maaliskuuta 2015.

Sarja keskittyy high schoolissa toimivaan musiikkikuoroon, joka tunnetaan myös nimellä glee club. Kuoro toimii kuvitteellisessa William McKinley High Schoolissa Limassa, Ohion osavaltiossa. Will Schuester (Matthew Morrison) ottaa paikkansa kuoron johdossa, kun entinen opettaja (Stephen Tobolowsky) erotetaan epäasiallisesta yhteydenotosta miesopiskelijan kanssa. Yhdessä koulun pohjasakkana pidettyjen teinien kanssa Will yrittää nostaa kuoron entiseen loistoonsa samalla kun yrittää pitää huolta vaimostaan Terrista (Jessalyn Gilsig) ja kehittää tunteita työkaveriinsa Emmaan (Jayma Mays), sekä puolustaa kuoron olemassaoloa juonittelevalta cheerleader-valmentajalta Sue Sylvesterilta (Jane Lynch). Sarjan tärkein painopiste on opiskelijoiden kuoro eli glee club: heidän seurustelusuhteensa ja rakkaus laulamiseen.

## Jaksot
### Ensimmäinen tuotantokausi: 2009–2010

### Toinen tuotantokausi: 2010–2011

### Kolmas tuotantokausi: 2011–2012

### Neljäs tuotantokausi: 2012–2013

### Viides tuotantokausi: 2013–2014

### Kuudes tuotantokausi: 2015

## Lähteet
Papuanparatiisipeippo

**Papuanparatiisipeippo** (*Erythrura papuana*) on paratiisipeippoihin kuuluva lintu, jota esiintyy Papua-Uudessa-Guineassa.

## Tuntomerkit
Papuanparatiisipeippo on väritykseltään lähes kokonaan vihreä, mutta pyrstö on punainen ja päälakea lukuun ottamatta pää on sininen.

Papuanparatiisipeippo painaa noin 19 grammaa.

## Lähteet
*

### Viitteet
Kurtuusit

**Kurtuusit** (Kurtidae) on tokkokalojen lahkoon kuuluva kalaheimo, joka esiinty Australiassa ja Kaakkois- ja Itä-Aasiassa.

## Lajit ja anatomia
Kurtuusien heimoon kuuluu kaksi lajia kurtuusi (*Kurtus gulliveri*) ja intiankurtuusi (*Kurtus indicus*). Ne ovat ulkomuodoltaan ahvenkalojen ja limapääkalojen (Beryciformes) välimuotoja. Evolutiivisesti ne ovat läheisintä sukua kardinaaliahvenille (Apogonidae) ja sijoittuvat niiden kanssa tokkokalojen lahkoon (Gobiiformes). Lajeista kurtuusi on kookkaampi ja voi kasvaa noin 60&nbsp;cm:n pituiseksi. Ruumiinmuodoltaan kurtuusit ovat korkearuumiisia ja litteitä kaloja. Koiraalla on otsassaan koukkumainen lisäke ja selkeä kyttyrä. Kurtuuseilla on yksi selkäevä, peräevä on pitkä ja pyrstöevä selkeästi haarautunut. Lajien kylkiruodot ympäröivät uimarakkoa ja sulkevat sen.

## Levinneisyys ja elintavat
Kurtuusia tavataan Pohjois-Australian ja Uuden-Guinean voimakkaasti virtaavista joista sekä rannikkoseudun murtovesistä. Intiankurtuusi on mereisempi ja sitä tavataan Intian rannikolta Kiinaan saakka. Kurtuusien levinneisyys on varsin laikuttainen ja ne liikkuvat pienehköinä parvina. Lajien ravintoa ovat pienet kalat ja äyriäiset. Koiraiden otsan koukkumaisella lisäkkeellä ja kyttyrällä on tehtävänsä lisääntymisessä ja naaraan hedelmöittyneet mätimunat kiinnittyvät koiraan otsaan. Muuten kurtuusien elintavoista on hyvin vähän tietoa. Lajeja käytetään paikoitellen ruokakaloina ja niiden lihan sanotaan olevan hyvänmakuista.

## Lähteet
Yoshihiko Noda

**Yoshihiko Noda** (, s. ) on japanilainen poliitikko, joka on myös toiminut maansa pääministerinä 2010–2011. Hän kuuluu Japanin demokraattiseen puolueeseen. 

## Tausta ja yksityiselämä
Nodan isä oli laskuvarjojääkäri Japanin itsepuolustusvoimissa ja perhe kasvoi melko vaatimattomissa oloissa Chiban prefektuurissa. Noda on opiskellut Wasedan yliopistossa politiikan ja talouden tiedekunnassa valmistuen vuonna 1980.

Vuodesta 1992 lähtien Noda on ollut naimisissa Hitomi Nodan kanssa. Parilla on kaksi lasta. Noda harrastaa judoa, josta hänellä on musta vyö. Lisäksi hän seuraa painia.

## Poliittinen ura
Toisin kuin monet muut merkittävät japanilaiset poliitikot, Noda ei edusta mitään poliittista dynastiaa.

Noda on kuvaillut itseään ennemminkin luotettavana kuin karismaattisena ja tyylikkäänä poliitikkona: "minä olen tavallinen mies. Minulla ei ole valtavia taloudellisia resursseja [...] en ole tyylikäs eikä ulkonäköni ole myyntivalttini".

### Varhainen poliittinen ura
Ensimmäistä kertaa poliittiseen luottamustehtävään Noda valittiin vuonna 1987, kun hänet valittiin Chiban prefektuurin valtuustoon. Vuonna 1992 hän liittyi Nihon Shintō -nimiseen puolueeseen. Japanin alahuoneeseen Noda valittiin ensimmäistä kertaa vuonna 1992. Noda menetti paikkansa vuonna 1996, mutta teki paluun alahuoneeseen vuoden 2000 vaaleissa ja tällä kertaa demokraattisen puolueen ehdokkaana.

Vuonna 2010 Noda nousi valtionvarainministeriksi.

### Pääministeri
Noda nimitettiin pääministeriksi elokuussa 2011, aiemmin hän toimi valtiovarainministerinä. Noda voitti kauppa- ja teollisuusministeri Banri Kaiedan äänestyksessä demokraattisen puolueen johtajasta. Noda sai ratkaisevassa äänestyksessä 215 ääntä, Kaiedan jäädessä 177 äänellä toiseksi. Puoluekokouksessa Noda piti vartin mittaisen puheen, jossa hän sanoi olevansa ennemminkin aasianmutakala kuin kultakala punaisessa viitassa.

Elokuussa 2011 Noda sai osakseen kritiikkiä, kun hän sanoi, että japanilaiset liittoutuneiden tuominneet sotarikolliset eivät olleet hänen mielestään rikollisia. Noda puolustautui sanomalla, että hänen kantansa noudattelee Japanin aikaisempien pääministerien kantaa.

Nodan pääministerikaudella Japani jatkoi pyrkimyksiään päästä eroon ydinenergiasta mm. kieltäytymällä rakentamasta uusia ydinvoimaloita. Pysähdyksissä olleita ydinvoimaloita käynnistettiin protesteista huolimata uudelleen, kun Japanissa oli akuutti tarve sähkölle Fukushiman ydinonnettomuuden jälkeen.

Vuoden 2012 parlamenttivaalien jälkeen Nodan johtama demokraattinen puolue kärsi tappion menettäen 75 % paikoistaan. Uudeksi pääministeriksi nousi liberaalidemokraattien Shinzō Abe. 

### Pääministerikauden jälkeen
Elokuussa 2024 Noda johti japanilaisdelegaation vierailulle Taiwaniin, jossa hän tapasi maan presidentin Lai Ching-ten. Kuukautta myöhemmin Noda valittiin puoluensa puheenjohtajaksi.

## Lähteet

## Aiheesta muualla
Nyhäsirppisiipi

**Nyhäsirppisiipi** (*Falcaria lacertinaria*) on sirppisiipiin kuuluva erittäin yleinen yöperhonen.

## Koko ja ulkonäkö
Nyhäsirppisiipi on helposti tunnistettava perhonen, joka pitää levätessään siipiään voimakkaasti alaspäin kaartuvassa asennossa. Tämä saa perhosen näyttämään erehdyttävästi kuolleelta lehdeltä.

Nyhäsirppisiiven etusiipien pohjaväri on harmahtavan ruskea, ja niiden poikki kulkee kaksi tummemman ruskeaa poikkiviirua. Keskipilkku on pieni ja musta, mutta voi myös puuttua kokonaan. Siiven ulkosyrjä on sävyltään tummempi, ja siinä on usein tumma viiru. Siiven reuna on voimakkaasti mutkitteleva, ja siiven kärki kaartuu hieman. Siipien ulkoreunan ripset ovat valkoiset. Takasiivet ovat harmaanvalkoiset. Siipiväli on 30–36&nbsp;mm.

(MHNT) Falcaria lacertinaria - Horní Planá, Czech Republic - male dorsal.jpg|♂ 
(MHNT) Falcaria lacertinaria - Horní Planá, Czech Republic - male ventral.jpg|♂ △
(MHNT) Falcaria lacertinaria - Lipnik, Czech Republic - female dorsal.jpg|♀  
(MHNT) Falcaria lacertinaria - Lipnik, Czech Republic - female ventral.jpg|♀ △


## Levinneisyys ja lentoaika
Nyhäsirppisiiven levinneisyysalue ulottuu Länsi-Euroopasta ja Britteinsaarilta aina Venäjän kaukoitään saakka. Suomessa nyhäsirppisiipeä tavataan koko maassa pohjoisinta Lappia myöten, joskin laji harvinaistuu hieman pohjoista kohti. Lajin yleisyydestä huolimatta sitä tavataan pääasiassa yksittäin. Aikuiset perhoset lentävät etelämpänä kahtena hieman päällekkäisenä sukupolvena toukokuun lopulta heinäkuulle ja uudelleen heinäkuusta elokuun lopulle.

## Elinympäristö ja elintavat
Nyhäsirppisiipi on lehti- ja sekametsien laji, joka viihtyy myös puistoissa ja puutarhoissa. Perhoset lentävät yöllä ja tulevat valolle, mutta pilvisellä säällä ne voivat lentää päivälläkin. Laji lähtee häirittyinä helposti lentoon myös päivällä. Aikuisen perhosen imukärsä on surkastunut, eikä se nauti ravintoa.

Täysikasvuinen toukka tekee kotelon käärityn lehden sisään. Kotelo talvehtii.

## Ravintokasvi
Toukka syö koivuilla (*Betula*), joskus lepillä (*Alnus*).

## Lähteet

## Aiheesta muualla
* Suomen Perhoset: Nyhäsirppisiipi
*toukka 
* Pertti Pakkanen: ''Falcaria lacertinaria''
Tinker (täsmennyssivu)

**Tinker** tarkoittaa muun muassa seuraavia:

* englannin kielessä tinaseppää 
* tinker, kiertolaisia
* Irlannincobin toinen nimitys

## Sukunimi
* Clarence L. Tinker (1887-1942), ensimmäinen Amerikan alkuperäisasukas, josta tuli kenraalimajuri
* Gerald Tinker (s. 1951), yhdysvaltalainen pikajuoksija
* Grant Tinker (s. 1925), yhdysvaltalainen NBC-televisioyhtiön ensimmäinen toimitusjohtaja
* Joe Tinker (1880-1948), yhdysvaltalainen baseballin pelaaja 
* Frank G. Tinker (1909-1939), yhdysvaltalainen lentäjä Espanjan sisällissodassa Espanjan tasavaltalaisten ilmavoimissa

## Katso myös
* Tiina-Maija "Tinke" Anetjärvi (s. 2000), suomalainen tubettaja
FrontierVille

**FrontierVille**(Pioneer Trail) on Zynga-yhtiön kehittelemä tietokonepeli jota voi pelata vain Facebookissa.
Pelin tarkoitus on kerätä erilaisia tavaroita ja kasvattaa eläimiä ruokkimalla niitä. Jos pelaaja ei muista pelata FrontierVilleä säännöllisesti kasvaa hänen omistamalleen alueelle puita ja heinää ja niitä on vaikeaa saada pois koska energiaa on vain vähän. Pelissä voi ostaa erilaisia tavaroita, esimerkiksi rakennuksia, aitoja ja katua.

## Lähteet
http://www.frontiervilleinfo.com/ 
http://www.engadget.com/2011/08/14/zyngas-pioneer-trail-is-like-the-oregon-trail-without-the-typho/
Rakkauden 6 oppituntia

**Rakkauden 6 oppituntia** (*Playing by Heart*) on vuonna 1998 ensi-iltansa saanut elokuva. Sen ohjasi Willard Carroll, ja sen monissa pääosissa ovat muiden muassa Ellen Burstyn, Gillian Anderson, Gena Rowlands ja Sean Connery.

## Lähteet
Vigon piirikunnan oikeustalo

**Vigon piirikunnan oikeustalo** () on oikeustalo Terre Hauten kaupungissa Indianan osavaltiossa Yhdysvalloissa. Vigon piirikunnan oikeustaloa alettiin rakentaa vuonna 1884 ja se valmistui vuonna 1888. Rakennuksen suunnitteli arkkitehti Samuel Hannaford.
Täpläsirppisiipi

**Täpläsirppisiipi** (*Drepana falcataria*) on Etelä- ja Keski-Suomessa erittäin yleinen yöperhoslaji.

## Koko ja ulkonäkö
Laji on hyvin helposti tunnistettava, keskikokoinen ja hentorakenteinen perhonen, jota olemuksen perusteella voi luulla mittariperhoseksi.

Alkukesällä lentävän ensimmäisen sukupolven siipien pohjaväri on vaalean kellertävä. Loppukesällä lentävän toisen sukupolven yksilöt ovat pohjaväriltään usein ensimmäistä sukupolvea tummempia, jolloin niitä voi erehtyä pitämään ruskosirppisiipinä (*Drepana curvatula*). Etusiivet ovat leveät ja muodoltaan tunnusomaiset, sillä siiven kärki kaartuu sirppimäisesti ulospäin. Poikkiviirut ovat mustanharmaat ja aaltoilevat. Siiven takareunasta aivan siiven kärkeen ulottuu kuitenkin leveähkö, lähes suora ja väriltään punertavan ruskea juova. Lisäksi etusiivessä on laaja, mustanharmaa keskitäplä ja sen vieressä huomattavasti pienempi täplä. Takasiivet ovat etusiipiä vaaleammat ja poikkiviirut erottuvat niissä heikosti. Siipiväli on 30&ndash;39&nbsp;mm.

(MHNT) Drepana falcataria - Gajary Slovaquie - male dorsal.jpg|♂  	
(MHNT) Drepana falcataria - Gajary Slovaquie - male ventral.jpg|♂  △ 	
(MHNT) Drepana falcataria - Nové Zámky Slovaquie - female dorsal.jpg|♀ 
(MHNT) Drepana falcataria - Nové Zámky Slovaquie - female ventral.jpg|♀ △  


## Levinneisyys ja lentoaika
Täpläsirppisiipi on levinnyt laajalle, ja sitä tavataan Länsi-Euroopasta Itä-Siperiaan ulottuvalla alueella. Suomessa laji on erittäin yleinen Etelä- ja Keski-Suomessa, mutta harvinaistuu pohjoista kohti ja puuttuu kokonaan Pohjois-Lapista. Perhoset lentävät kahtena, osittain päällekkäisenä sukupolvena toukokuun lopulta syyskuun alkuun. Toinen sukupolvi on ensimmäistä vähälukuisempi.

## Elinympäristö ja elintavat
Täpläsirppisiipi viihtyy kosteissa lehti- ja sekametsissä, puistoissa ja puutarhoissa. Perhoset lentävät pääasiassa öisin ja tulevat valolle, mutta lähtevät häirittyinä helposti lentoon päivälläkin. Pohjoisempana laji lentää myös pilvisinä päivinä. Aikuisten perhosten imukärsä on surkastunut eikä se nauti ravintoa. Kasvatuskokeiden perusteella aikuisen perhosen elinaika on vain neljä vuorokautta. Kotelo talvehtii.

Täpläsirppisiipi risteytyy vaivatta läheistä sukua olevan ruskosirppisiiven kanssa, mutta jälkeläiset ovat ilmeisesti lisääntymiskyvyttömiä.

## Ravintokasvi
Toukat elävät koivuilla (*Betula*) sekä lepillä (*Alnus*).

## Lähteet

## Aiheesta muualla
* Suomen Perhoset: Täpläsirppisiipi
*toukka 
* Pertti Pakkanen: ''Drepana falcataria''
* UniProt: Taxonomy - ''Drepana falcataria''
Länsi-Suomen huoltorykmentti

**Länsi-Suomen Huoltorykmentti** (lyhenne LSHR) oli Puolustusvoimiin kuuluvan Maavoimien materiaalilaitokseen toimialueensa huollon järjestelyistä vastaava joukko-osasto. Se perustettiin vuoden 2008 alussa. Samassa yhteydessä lakkautettiin itsenäisinä joukko-osastoina toimineet kolme varikkoa: Ajoneuvovarikko (AjonV, aikaisemmin Kuljetusvarikko ja Kuljetusvälinevarikko) Nokialla sekä Talousvarikko (TalV) Hämeenlinnassa. Rykmentti lakkautettiin 31. joulukuuta 2014 osana puolustusvoimien logistiikkajärjestelmän uudelleenjärjestämistä.

Joukko-osaston palveluksessa eri puolella Suomea oli noin 440 henkilöä ja se oli samalla neljästä huoltorykmentistä suurin.

## Organisaatio ja tehtävät

Rykmentin esikunta sijaitsi Hämeenlinnassa Myllymäessä. Esikunnan lisäksi joukko-osastoon kuuluivat Järjestelmäkeskus (JärjKesk/LSHR), Varasto-osasto (Vsto-os/LSHR) sekä joukkoyksikkönä aikaisemmin itsenäisenä joukko-osastona toiminut Talousvarikko.

Esikunta jakautui hallinto- ja huolto-osastoihin. Joukko-osaston viimeisenä komentajana toimi eversti Topi Paloharju, jonka edeltäjä vuoden 2011 loppuun oli eversti Timo Kakkola. Esikuntapäällikkönä (2012–) oli komentaja Ismo Rairama, jota edelsi everstiluutnantti Teemu Ruuskanen.

Järjestelmäkeskus oli rykmentin joukkoyksikkö, jonka tehtäviä olivat ajoneuvo- ja elektroniikka-alan järjestelmien valtakunnallinen tekninen elinjakson hallinta ja elektronisen sodankäynnin järjestelmien 2-tason kunnossapito.

Varasto-osastoon kuului useita varastoja muun muassa Tammelan Letkulla (entinen Tammelan Aluevarasto), Turussa, Orimattilan Uudessakylässä Kuivannossa (entinen Uudenkylän Aluevarasto), Lahdessa ja Ilmajoen Tuomikylässä.

Varasto-osaston varastoissa varastoitiin keskeisin osa maavoimien materiaalista. Aluevarastot kuuluivat ennen huoltorykmenttien perustamista sotilasläänien tai sotilaspiirien alaisuuteen, kuten Tammelan Aluevarasto Hämeen Sotilasläänin esikunnalle.

Talousvarikko vastasi koko puolustusvoimien kenttämajoitus- ja muonitusmateriaalista, vesihuollon järjestelmistä sekä vaatetuksesta. Viimeksi mainittuja tehtäviä hoitavat Säkylän ja Mikkelin tuotantolaitokset (entiset vaatetuskorjaamot) kyseisissä varuskunnissa. Sodankylän tuotantolaitos on lakkautettu ja sen korjaus- ja pesulatoiminta on ulkoistettu Comforta Oy:lle.

## Lähteet
* 

### Viitteet
Spassk (Penzan alue)

**Spassk** () on Venäjällä Penzan alueella sijäitseva kaupunki ja Spasskin piirin hallinnollinen alue. Vuonna 2010 sen väkiluku oli 7&nbsp;442 henkilöä.

## Historia
Vuonna 1648 Venäjältä löytyi viljelemätön maa-alue, joka nimettiin Vapahtajaksi (venäjäksi Spas). Vuonna 1663 sinne perustettiin kylä nimeltä Bogdanovo. Vuonna 1779 kaupungin nimeksi tuli Spassk. Kuitenkin pian kävi ilmeiseksi, että nimi johtaisi sekaannuksiin, sillä monet kaupungit (esim. Spassk-Rjazanski) olivat samannimisiä. kaupungin viralliseksi nimeksi tuli Spassk-on-Studenets.

Vuonna 1925 puolueen konferenssissa päättettiin, että kaupungin nimeksi tulee Bednodemjanovsk runoilija Demjan Bednyin kunniaksi. Bednyi ei koskaan käynyt kaupungissa, mutta kerrotaan, että hän kävi vilkasta kirjeenvaihtoa asukkaiden kanssa. Myöhemmin hankala nimi nolostutti asukkaita ja nimen voisi yksinkertaisesti lyhentää Bednyksi, eli köyhäksi (joka oli Demjanin nimimerkki). Vuonna 2005 liittovaltio päätti muuttaa nimen takaisin Spasskiksi.

## Lähteet

## Aiheesta muualla

* Kaupungin kotisivut
Abdullah Sanussi

**Abdullah al-Senussi**, myös: **Abdullah Senussi** (s. 5. joulukuuta 1949) on libyalainen  Muammar Gaddafin entinen tiedustelupäällikkö, josta Kansainvälinen rikostuomioistuin (ICC) antoi pidätysmääräyksen keväällä 2011

Senussi on tullut tunnetuksi brutaaleista toimintatavoistaan jo 1970-luvulla. 1980-luvun alussa hän oli sisäisen turvallisuuden päällikkönä, viime vuosina sotilastiedustelun päällikkönä kenraalin arvolla.

Al-Senussi oli Gaddafin lähipiirin jäsen ja häntä pidettiin yhtenä Muammar Gaddafin luotetuimmista neuvonantajista. Hän on naimisissa tämän sisaren kanssa. Hän on myös Abdul Salam Jalloudin serkku. Hän kuuluu megarha-heimoon, jonka kotialuetta on Sebhan alue Saharan laitamilla.
Häntä syytetään rikoksista ihmisyyttä vastaan, joista esimerkkinä kansannousun mielenosoitusten tukahduttaminen esimerkiksi Bengasissa väkivalloin. Aiempia tekoja on osallistuminen 1996 tripolilaisessa Abu Salimin vankilassa runsaan tuhannen vangin tappamiseen. Ranskassa hän on vuonna 1999 saanut elinkautistuomion  räjäyttämisestä Nigerissä. Häntä on myös syytetty murhajuonesta Saudi-Arabian kruununprinssi Abdullahia vastaan.

Hänet pidätettiin Nouakchottin lentoasemalla, Mauritaniassa maaliskuussa 2012.

Abdullah Sanussi sai heinäkuussa 2015 kuolemantuomion Libyan vuoden 2011 sodan aikaisista sotarikoksitaan. 

## Lähteet
Etelä-Suomen huoltorykmentti

**Etelä-Suomen huoltorykmentti** (lyhenne ESHR) oli Suomen puolustusvoimien maavoimien materiaalilaitoksen 
joukko-osasto, joka vastasi toimialueensa huollon järjestelyistä. Se perustettiin vuoden 2008 alussa. Toisin kuin muut huoltorykmentit, sitä ei muodostettu entisistä varikoista. Sen palveluksessa oli noin 135 henkilöä. Rykmentti lakkautettiin 31. joulukuuta 2014 osana puolustusvoimien logistiikkajärjestelmän uudelleenjärjestämistä.

## Organisaatio
Rykmentin esikunta sijaitsi Helsingissä Lauttasaaressa entisissä Merivoimien esikunnan tiloissa. Aikaisemmin esikunta sijaitsi Helsingin Katajanokalla. 

Rykmentin komentajana toimi everstiluutnantti Terho Mustonen vuoden 2013 loppuun. Häntä seurasi komentajana evl Timo Vilkko.

Joukko-osastoon kuuluivat myös varasto-osastot Porvoossa ja Sipoossa sekä muista huoltorykmenteistä poiketen huoltokeskus Santahaminan varuskunnassa.

## Lähteet
* Etelä-Suomen Huoltorykmentti Pv:n sivuilla

### Viitteet
Jason Richardson (yleisurheilija)

**Jason Richardson** (s. 4. huhtikuuta 1986) on yhdysvaltalainen pika-aituri.

Alle 18-vuotiaiden MM-kilpailuissa 2003 Richardson voitti kultaa sekä 110 metrin aitajuoksussa että 400 metrin aitajuoksussa.

Daegun MM-kilpailuissa 2011 Richardson voitti ajalla 13,16 kultaa, kun ensimmäisenä maaliin tullut Dayron Robles hylättiin. Lontoon olympialaisissa 2012 hän sai hopeaa ajalla 13,04. Moskovan MM-kilpailuissa 2013 hän sijoittui neljänneksi.

Richardsonin ennätys 110 metrin aitajuoksussa on 12,98 sekuntia, jonka hän juoksi Eugenessa kesäkuussa 2012.

## Lähteet

## Aiheesta muualla
*
Kaukon koulu

**Kaukon koulu** on Rovaniemen Paavalniemellä sijaitseva peruskoulu, jossa on vuosiluokat 1–6. Koulun henkilökuntaan kuului viisi ihmistä elokuussa 2019.

## Aiheesta muualla
* peda.netin tiedot koulusta
Harald Hägerström

**Harald Olof Wilhelm Hägerström** (29. heinäkuuta 1892 Helsinki – 4. marraskuuta 1965 Helsinki) oli suomalainen asianajaja ja varatuomari, joka toimi muun muassa *[[Helsingin Sanomat|Helsingin Sanomien]]* ja Paulig Oy Ab:n lakimiehenä. Hägerström toimi nuoruudessaan myös lyhyen aikaa (10.2.–7.7.1919) Uudenkaarlepyyn pormestarina.

Sotilasarvoltaan Hägerström oli reservin luutnantti, ja hän osallistui taisteluihin sekä talvi- että jatkosodassa.

## Lähteet
Ruotsin kommunistinen puolue

**Ruotsin kommunistinen puolue** voi viitata seuraaviin kommunistisiin puolueisiin:

*vuosina 1921–1967 nimellä Sveriges Kommunistiska Parti toiminut nykyinen Vasemmistopuolue
*Ruotsin kommunistinen puolue (1967), vuosina 1967–1990 toiminut puolue
*Ruotsin kommunistinen puolue (1995), vuonna 1995 perustettu puolue
*Kommunistinen puolue (Ruotsi), vuonna 1970 perustettu puolue
Yhdystie 2442

**Yhdystie 2442** (osoitenimenä *Siltatie*) on yhden kilometrin pituinen tie joka kulkee Ulvilan Friitalasta saman kaupungin alueella sijaitsevaan Vanhaankylään. Tie on hyvälaatuista ja koko matkaltaan katuverkolla kulkevaa 40 km/h nopeusrajoituksilla varustettua tietä.

Tie saa alkunsa yhdysteiden 2444 ja 2551 kiertoliittymästä Friitalan kaupunginosasta, ensin tie ohittaa melkein sen alkupäässä Koulukujan ja Suilamantien risteykset, sitten tie ylittää Kokemäenjoen, ylittämisen jälkeen tie saapuu Vanhaankylään jossa se ohittaa Välskärintien ja Hakatien risteykset, sen jälkeen tie päättyy Yhdystien 2440 kiertoliittymään.

Tie on osa vuonna 2010 perustettua Pohjanlahden rantatien matkailutien reittiä.  

## Lähteet
Itsehoitolääke

**Itsehoitolääke** on lääkevalmiste, jota voi ostaa apteekista ilman lääkemääräystä. Itsehoitolääkkeitä käytetään yleensä silloin, kun oireet ovat lievät, tilapäiset ja selkeät, eivätkä tarvitse lääkärin arviota. Esimerkiksi monien kiputilojen, iho-oireiden ja allergioiden hoitoon saa itsehoitolääkkeitä. Esimerkiksi flunssan oireiden lievitykseen käytettävät itsehoitolääkkeet on kuitenkin tarkoitettu vain lääkkeettömän hoidon – lepo, lämpimät juomat, kurkkupastillit – tueksi.

Itsehoitolääkkeiden käyttöön liittyy kaikkien lääkkeiden tavoin haittavaikutuksia ja vaaroja. Jokin sairaus voi estää lääkkeen käytön – esimerkiksi ibuprofeeni voi aiheuttaa astmaatikolle kohtauksen. Lääkkeellä voi myös olla yhteisvaikutuksia muiden aineiden kanssa. Pitkäaikaiskäyttöön liittyy syyseurauksellisten haittavaikutusten lisäksi riski, että vakavamman sairauden oireet peittyvät ja lääkäriin hakeutuminen lykkääntyy. Runsaasti väärinkäytettyjä valmisteita ei yleensä saa ilman lääkemääräystä.

Itsehoitolääkkeisiin liittyy merkittäviä riskejä esimerkiksi ali- ja ylikäytön osalta. Ihmiset eivät monesti myöskään tunnista, että samaa vaikuttavaa lääkeainetta sisältäviä valmisteita voi olla monia esimerkiski tabletissa, sekä kuumajuomassa. Myös itsehoitolääkkeet ovat lääkevalmisteita, jotka voivat olla vaarallisia liian suurina annoksina - noudata aina pakkauksesta löytyvää suositeltua annosohjetta, sekä mahdollista käyttöaikaa.

**Lisäneuvontaa vaativa itsehoitolääke** (**LVI**) on apteekista ilman reseptiä saatava lääke, jonka saa, kun apteekin farmaseuttinen (farmaseutti tai proviisori) henkilökunta on ensin varmistanut lääkkeen soveltuvuuden asiakkaalle ja että hän ymmärtää lääkkeen käyttöohjeet. Lisäneuvontaa vaativia itsehoitolääkkeitä ovat esimerkiksi jälkiehkäisyvalmisteet, sekä kipulääke naprokseeni ja migreenikohtauslääke sumatriptaani. 

Itsehoitolääkkeisiin liittyy paljon keskustelua, pitäisikö ne vapauttaa myyntiin myös päivittäistavarakauppaan. Esimerkiksi Ruotsissa tavallinen särkylääke parasetamoli vapautettiin vähittäistavaramyyntiin, jonka jälkeen parasetamolin yliannostuksien määrä kasvoi valtavasti. Lopulta parasetamoli vedettiin takaisin apteekkimyyntiin korkean haittaprofiilinsa vuoksi. 

## Lähteet
https://www.apteekkari.fi/uutiset/ruotsi-vetaa-osan-sarkylaakkeista-takaisin-apteekkeihin.html
Antti Savolainen (jääkiekkoilija)

**Antti Savolainen** (s. 26. helmikuuta 1988 Tampere) on suomalainen jääkiekkopuolustaja, joka pelaa Mestis-joukkue Kajaanin Hokissa. Hän on aiemmin pelannut yhdeksän runkosarja- ja kahden playoff-ottelun verran SM-liigaa Tampereen Ilveksessä tehoin 1+1=2. Jäähyminuutteja hän keräsi kaksi. Pelipaikkaansa nähden pienikokoisen Savolaisen vahvuus on joukkuepelaaminen.

## Ura
### Seuraura
Kuusivuotiaana jääkiekon aloittanut Savolainen on Tampereen Ilveksen kasvatti. Hän voitti joukkueessa Suomenmestaruuden B-nuorissa vuonna 2006 ja C-nuorissa vuonna 2004. Kaudella 2006–2007 Savolainen teki SM-liigadebyyttinsä. Hän pelasi ensimmäisen liigaottelunsa Ilveksessä 14. marraskuuta 2006 vieraissa Pelicansia vastaan, jolloin Savolainen teki myös syöttöpisteen Marko Anttilan tekemään maaliin. Liigauransa avausmaalin hän teki neljä päivää myöhemmin kotona samaa joukkuetta vastaan. Yhteensä Savolainen pelasi kauden aikana SM-liigassa yhdeksän runkosarjaottelua. Hän pelasi myös yhden Mestis-ottelun alle 20-vuotiaiden maajoukkueessa.

Kaudeksi 2007–2008 Savolainen siirtyi Kajaanin Hokkiin varusmiespalveluksen myötä. Sen suoritettua hän kuitenkin jätti Hokin 13 ottelun jälkeen marraskuussa 2007 ja palasi loppukaudeksi Ilveksen A-nuoriin, joiden tehokkain puolustaja Savolainen oli tehoilla 5+13=18. Hän pelasi myös kahden playoff-ottelun verran Ilveksen SM-liigajoukkueessa keväällä 2008. Savolainen pelasi kauden aikana myös kahden Mestis-ottelun verran alle 20-vuotiaiden maajoukkueessa.

Savolainen aloitti Ilveksestä lainalla kauden 2008–2009 Lempäälän Kisassa. Hän pelasi siellä kymmenen ottelun verran, mutta suurimman osan kaudestaan kuitenkin Ilveksen A-nuorissa. Tammikuussa 2009 Savolainen palasi Hokkiin, kun joukkue tarvitsi puolustajia SM-liigaan lähteneiden Jarkko Heikkisen ja Anssi Rantasen paikkaajiksi. Huhtikuussa hän teki vuoden mittaisen jatkosopimuksen joukkueen kanssa. Kausi 2009–2010 oli Savolaisen ensimmäinen kokonainen Mestiksessä ja se toi hänelle 31 runkosarjaottelussa kaksi syöttöpistettä. Toukokuussa 2010 Savolainen teki jälleen vuoden mittaisen jatkosopimuksen Hokin kanssa.

Kausi 2010–2011 oli Savolaiselle varsin rikkonainen, kun otteluita runkosarjassa kertyi vain yksitoista. Hän pelasi kevään 2011 karsintojen kaikki viisi ottelua ja kävi kauden aikana myös yhden ottelun mittaisella lainalla II-divisioonajoukkue Iisalmen Peli-Karhuissa. Kaudeksi 2011–2012 Savolainen haki Hokkiin jatkosopimusta try-outin kautta ja sai sen elokuussa 2011.

### Maajoukkueura
Savolainen on pelannut 12 poikien maaottelua.

## Muuta
Savolainen pelasi lapsena myös jalkapalloa.

## Tilastot

## Lähteet
*
*
*
*

### Viitteet
Mamban diskografia

Tämä artikkeli sisältää **[[Mamba (yhtye)|Mamban]]** diskografian.

## Albumit
### Studioalbumit

*Listasijoitukset [[Suomen virallinen lista|Suomen viralliselta albumilistalta]].

===Kokoelmat===

*Listasijoitukset Suomen viralliselta albumilistalta.

## Singlet

* *Listasijoitukset Suomen viralliselta singlelistalta (Single Top 20), Jukebox-lista (ennen 1989), Rumba-lehden Top 50 Hitit (Rumba Top 50) (julk. 1992-2007), Suomen virallinen latauslista (Digi Top 20) (2007 →) ja Suomen Radiolista (Radio Top 20/Top 100).

### Muut listoille nousseet kappaleet

## Lähteet

## Aiheesta muualla
* Mamban viralliset kotisivut
*
Rick Rypien

**Richard Joseph Rypien** (16. toukokuuta 1984 Blairmore, Alberta – 15. elokuuta 2011 Crowsnest Pass, Alberta) oli kanadalainen jääkiekkoilija ja pelipaikaltaan keskushyökkääjä. Hän pelasi kaudet 2004–2005 ja 2005–2006 AHL-joukkue Manitoba Moosessa, jonka jälkeen teki sopimuksen NHL-joukkue Vancouver Canucksin kanssa. Hän ehti pelata uransa aikana 119 ottelua Vancouverin paidassa. Hän teki kauden 2010-2011 jälkeen sopimuksen Winnipeg Jetsin kanssa, mutta kuoli ennen liittymistä joukkueeseen.

## Kuolema
Rypien löydettiin kuolleena kotoaan Crowsnest Passista, Albertasta, Kanadasta 15. elokuuta 2011. Kuoleman syyksi vahvistettiin myöhemmin itsemurha. Rypienin on tiedetty kärsineen aikaisemmin masennuksesta.

## Lähteet
Oulun Työväen Säästöpankki

**Oulun Työväen Säästöpankki** (OTS) oli vuonna 1932 perustettu oululainen säästöpankki. 

Pankin perustamista edelsi paikkakunnalla järjestetty työväen säästökassan toiminta, joka oli alkanut Oulussa vuonna 1900. OTS rakennutti pääkonttorin vuonna 1954, mitä ennen se oli toiminut vuokratiloissa. Ennen yhdistymistään OTS:lla oli 7 toimipaikkaa.

Oulun Työväen Säästöpankki yhdistyi neljän muun työväen säästöpankin kanssa Suomen Työväen Säästöpankiksi vuonna 1971.

## Katso myös
* Työväen säästöpankki
* Säästöpankki

## Aiheesta muualla
*Työväen Arkisto: OULUN TYÖVÄEN SÄÄSTÖPANKKI
William Yorkilainen

**William Yorkilainen** tai **William FitzHerbert** (k. 8. kesäkuuta 1154) oli Yorkin arkkipiispa. Hän kohtasi vastarintaa sisterssiläisiltä, joihin kuului vuosina 1147–1153 arkkipiispana toiminut Henry Murdac.

Sisterssiläiset väittivät Williamin ostaneen arkkipiispuutensa rahalla. Toiset sanoivat hänen ystävyytensä kuningas Tapaniin antoi hänelle vaalissa etulyöntiaseman. Tapanin veli ja Winchesterin piispa Henry Bloislainen vihki Williamin virkaansa. Asiat mutkistuivat kun hän ei saanut palliumiaan ennen kuin sen lähettänyt paavi kuoli ja Kirkkovaltion lähettiläs vei sen takaisin Roomaan. Uusi paavi oli sisterssiläinen ja kannatti Williamin vastustajia. Hän matkusti Roomaan vakuuttaakseen paavin sopivuudestaan virkaan, mutta tämä pidätti hänet virantoimituksesta. Rheimsin kirkolliskokous vuonna 1147 erotti hänet, minkä jälkeen hän vietti useita vuosia munkkina Winchesterissä.

## Paluu Yorkiin ja viimeiset vuodet
Paavin vaihduttua hän sai virkansa jälleen takaisin. Suuri väkijoukko kokoontui sillalle ottamaan häntä vastaan hänen palatessaan Yorkiin, jolloin silta sortui. Kukaan ei kuitenkaan loukkaantunut. William kuoli noin kuukausi tämän jälkeen vuonna 1154. Arkkidiakoni Osbert Bayeuxlaista syytettiin hänen myrkyttämisestään. William kanonisoitiin 18. maaliskuuta 1226.

## Lähteet
Hoodie Allen

**Hoodie Allen**, oikealta nimeltään **Steven Adam** **Markowitz** (s. 19. elokuuta 1988), on yhdysvaltalainen hip hop -artisti.

## Nuoruus
Markowitz syntyi New Yorkissa. Hän eli juutalaisessa perheessä Long Islandilla.
Lapsena hän kirjoitti paljon lyriikoita ja esiintyikin usein naapuruston juhlissa.

Hän valmistui Pennsylvanian yliopistosta vuonna 2010.
Itä-Suomen huoltorykmentti

**Itä-Suomen huoltorykmentti** (lyhenne ISHR) toimi vuosina 2008–2014 Puolustusvoimiin kuuluvan Maavoimien materiaalilaitoksen toimialueensa huollon järjestelyistä vastaava joukko-osastona.

Se perustettiin vuoden 2008 alussa. Samassa yhteydessä lakkautettiin nykymuodoissaan Kuopion asevarikko (KuoAseV), Lievestuoreen varikko (LieV, entinen Asevarikko 4) ja Toivakan asevarikko (ToiAseV, entinen Asevarikko 2).

Joukko-osaston palveluksessa työskenteli eri puolilla Suomea noin 200 henkilöä.

## Organisaatio

Rykmentin esikunta sijaitsi pääosin Kouvolassa ns. Kasarmimäellä. Sen järjestelmäosastoon kuulunut järjestelmäsektori sijaitsi kuitenkin Lievestuoreella.

Loput osat rykmenttiä muodosti Itä-Suomen huoltorykmentin varasto-osasto, johon kuuluivat
* Hartolan varasto Nokassa (ns. Nokan varikko)
* Koivujärven varasto Pielavedellä
* Mikkelin varasto
* Savitaipaleen varasto
* Toivakan varasto
* Ylämyllyn varasto Liperissä

Liperin Ylämyllyllä, Ilomantsin Hiienvaarassa, Nurmeksen Sotinpurolla ja Pielaveden Koivujärvellä sijaitsevat varastoalueet muodostivat yhdessä Kuopion Varikon, joka muodostettiin vuoden 2008 alussa.
Näistä varaston suunnittelu Koivujärvelle aloitettiin Uudenkylän asevarikon räjähdettyä Nastolassa 1965, maankäyttöoikeus saatiin 1966, ja varastointi aloitettiin 14. elokuuta 1967. Se toimi Kuopion Asevarikon aikana varikon alaisuudessa.
Organisaatiomuutosten myötä nuo neljä yksikköä toimivat suoraan Varasto-osaston (VAROS/ISHR) alaisuudessa.

## Perinteet
Itä-Suomen huoltorykmentti vaali Kuopion asevarikon, Lievestuoreen varikon ja Toivakan asevarikon perinteitä sekä vuonna 2003 lakkautettujen Iisalmen asevarikon, Suojeluvarikon ja Oriveden asevarikon perinteitä.

Huoltorykmentin vuosipäivä oli 16. joulukuuta, ja sen kunniamarssina oli Toivo Kuulan säveltämä "Vapaa Kansa".

Joukko-osastolippuna oli kielekkeinen valtiolippu.

## Komentajat
* Eversti Risto Kosonen 1.1.2008–31.10.2009
* Eversti Jussi-Petri Hirvonen 1.11.2009–30.6.2012
* Eversti Timo Saarinen 1.7.2012–31.12.2014

## Nykyhetket
Huoltorykmentin seuraajaksi perustettiin Puolustusvoimien Logistiikkalaitoksen alainen Kouvolan Logistiikkarykmentti 1.

## Lähteet
Colin Thubron

**Colin Gerald Dryden Thubron** (s. 14. kesäkuuta 1939) on brittiläinen matka- ja romaanikirjailija. Hän on saanut CBE-ritariarvon.

Vuonna 2008 *[[The Times]]* asetti hänet sijalle 45 listatessaan 50 parasta sodanjälkeistä brittikirjailijaa.

## Lähteet
Kiila (heraldiikka)

**Kiila** (suomalaisessa heraldiikassa aiemmin **säde**) on heraldinen airutkuvion sukuinen tunnus, joka on vastaava kuin kärki, mutta kapeampi. Kuten kärjen, myös kiilan normaaliasento on suomalaisessa heraldiikassa ylöspäin. Muut suunnat mainitaan kiilan yhteydessä: palkittainen kiila osoittaa kohti oikeaa yläkulmaa, vastapalkittainen kiila (aiemmin vasensäde) kohti vasenta yläkulmaa, palkittainen kumokiila (kumosäde vasemmalle) kohti vasenta alakulmaa ja vastapalkittainen kumokiila (kumosäde oikealle) kohti oikeaa alakulmaa.

Kiilat yltävät aina kilven reunasta reunaan.


Säde demo.svg|Palkittainen kiila
Vasensäde demo.svg|Vastapalkittainen kiila
Kumosäde vasemmalle demo.svg|Palkittainen kumokiila
Kumosäde oikealle demo.svg|Vastapalkittainen kumokiila


## Lähteet
*
Säde

**Säde** voi viitata seuraaviin asioihin:
* säde, ympyrän keskipisteen ja kehän välinen jana matematiikassa
* säde, vanhentunut nimitys kiilalle (heraldinen airutkuvion sukuinen tunnus)
* säde, säteilyyn viittaava termi.
* Säde, naisen etunimi

* Säde, sukunimenä:
** Juhana Säde (s. 1975), suomalainen kirjailija
Mäkiauto

**Mäkiauto** on yleensä lasten leikkeihin tarkoitettu kulkuneuvo, joka liikkuu mäkeä alaspäin painovoiman avulla ja tasaisella maalla työntämällä tai vetämällä. Mäkiauton rakentaminen itse ei ole kovin monimutkaista, tarvitaan vain jonkinlainen runko ja pyörät.

Mäkiautoille järjestetään myös kilpa-ajoja.

## Katso myös
*Lotus 119, maailman nopein mäkiauto
*Kinneri eli polkuauto
Pivot

**Pivot** voi tarkoittaa:

* pivot, näytöissä ominaisuus, jossa niiden orientaatiota voi muuttaa
* pivot-kieli, kielten välisessä kääntämisessä käytetty apukieli
* Pivot, yhdysvaltalainen televisiokanava
* Pivot Stickfigure Animator, animaatio-ohjelma
* USS Pivot (AM-463), Yhdysvaltain laivaston miinanraivaaja
* Pivot, sukunimenä:
** Bernard Pivot (1935–2024), ranskalainen toimittaja.
Kaivopiha

**Kaivopiha** on Kluuvissa Helsingin keskustassa sijaitseva kauppakeskus. Se koostuu Kaivotalon, City-talon, Hansa-talon, Uuden ylioppilastalon ja Vanhan ylioppilastalon muodostamasta kokonaisuudesta. Kaivopihan kaikki rakennukset ovat Ylvan omistamia.

Rakennusten keskellä sijaitsevalla sisäpihalla on aiemmin sijainnut suihkulähde, josta alue on saanut nimensä. Flooran päivänä 2018 käytöstä poistetun suihkulähteen paikalle asennettiin Björn Weckströmin suunnittelema veistos *[[Yhdessä (veistos)|Yhdessä]]*. Veistos oli lahja 150 vuotta täyttävälle Helsingin yliopiston ylioppilaskunnalle.

## Aiheesta muualla
Kassakone

**Kassakone** on mekaaninen tai elektroninen laite, joka laskee ja tallentaa liikkeen myynti­tapahtumat ja myynti­tulot ja jossa on myös laatikko käteisen rahan säilyttämistä varten. Yleensä kassakone tulostaa myös kuitin asiakkaalle.

Joissain kassakoneissa laatikon voi avata vain myynnin yhteydessä taikka erityisellä avaimella, joka on vain esimiehillä ja liikkeen omistajalla. Tällä tavalla estetään myyjiä varastamasta liikkeen rahoja. 

## Historia
Ensimmäisen kassakoneen keksi James Ritty pian Yhdys­valtain sisällis­sodan jälkeen. Hän omisti saluunan Daytonissa, Ohiossa ja halusi sen avulla estää työn­tekijöitä varastamasta rahaa. Idean ensimmäiseen malliinsa *Ritty Model I* vuodelta 1879 hän sai nähtyään laitteen, joka laski höyrylaivan potkurin kierrokset. Veljensä John Rittyn avustuksella hän patentoi kelloa muistuttaneen kassakoneen vuonna 1883.  Ensimmäinen malli oli täysin mekaaninen yhteenlasku­kone, eikä se tulostanut kuittia. Työntekijän oli erikseen tallennettava jokainen myyntitapahtuma kassa­koneelle, ja kun hän painoi summa­näppäintä, raha­laatikko avautui ja kello kilahti ilmoittaen esi­miehelle, että myynti­tapahtuma oli suoritettu. Kuitinkirjoitustoiminto tuli koneeseen jo vuonna 1884.

Nykyaikaiset kassakoneet lukevat tavaraan merkityn viivakoodin ja etsivät sen perusteella sen hinnan tietokannasta.

## Lähteet

## Aiheesta muualla
Vuoden 2011 Atlantin hurrikaanikausi

**Vuoden 2011 Atlantin hurrikaanikausi** käsittää hurrikaanit ja niitä heikommat nimetyt trooppiset myrskyt Atlantilla 1. kesäkuuta – 29. marraskuuta 2011. 

Matalapaine on trooppinen, jos siinä ei ole keskileveysasteiden matalapaineille tyypillistä rintamarakennetta ja se on silti voimissaan yli 24 tuntia ja jos se muodostuu tropiikissa tai subtropiikissa. Trooppista matalapainetta sanotaan trooppiseksi myrskyksi, jos sen tuulennopeuden suurin minuutin keskiarvo kymmenen metrin korkeudella on yli 32 m/s, ja hurrikaaniksi, jos sen tuulennopeus ylittää 33 m/s.

Kausi alkoi eräänlaisella ennätyksellä, kun kahdeksan ensimmäistä nimettyä myrskyä jäi trooppisen myrskyn tasolle eikä kehittynyt hurrikaaneiksi. Edellinen ennätys (kuusi myrskyä) oli vuodelta 2002.

Trooppisten myrskyjen ja hurrikaanien nimet tiedetään jo etukäteen, sillä ne poimitaan järjestyksessä listalta: Arlene, Bret, Cindy, Don, Emily, Franklin, Gert, Harvey, Irene, Jose, Katia, Lee, Maria, Nate, Ophelia, Philippe, Rina, Sean, Tammy, Vince, Whitney, Alpha, Beta, Gamma. Ne ovat vuorotellen miesten ja naisten nimiä. Aakkoslistasta on kuitenkin poistettu kirjaimet Q, U, X, Y ja Z, koska niillä alkavia nimiä ei ole englannin kielessä tarpeeksi. Kuusi listaa kiertää niin, että samat nimet tulevat käyttöön kuuden vuoden välein, joten vuonna 2011 käytettiin samoja nimiä kuin vuonna 2005. Paljon tuhoa aiheuttaneiden tai muuten huomattavien myrskyjen (kuten Hurrikaani Katrina, Hurrikaani Wilma) nimet on "jäädytetty", kuten kuuluisien joukkuepelaajien pelinumerot. Jos vuodessa havaitaan enemmän kuin 21 hirmumyrskyä, niiden niminä aletaan käyttää kreikkalaisia kirjaimia (alpha, beta, gamma...).  Vuonna 2005 käytöstä poistettiin Dennis, Katrina, Rita, Stan ja Wilma, joten vuonna 2011 uusia nimiä olivat Don, Katia, Rina, Sean ja Whitney.

## Hurrikaanit
Trooppisista myrskyistä hurrikaaneiksi asti voimistuivat seuraavat myrskyt:

* Hurrikaani Irene 20.–29. elokuuta
* Hurrikaani Katia 30. elokuuta – 10. syyskuuta
* Hurrikaani Maria 6.–16. syyskuuta
* Hurrikaani Nate 7.–11. syyskuuta
* Hurrikaani Ophelia 20. syyskuuta – 3. lokakuuta
* Hurrikaani Philippe 24. syyskuuta – 8. lokakuuta
* Hurrikaani Rina 23.–28. lokakuuta

## Lähteet

## Aiheesta muualla
Pohjois-Suomen huoltorykmentti

**Pohjois-Suomen huoltorykmentti** (lyhenne PSHR) oli Puolustusvoimiin kuuluneen Maavoimien materiaalilaitoksen toimialueensa huollon järjestelyistä vastaava joukko-osasto. Se perustettiin vuoden 2008 alussa. Samassa yhteydessä lakkautettiin nykymuodossaan vuonna 1988 perustettu Tervolan varikko (TerV).

Joukko-osaston palveluksessa eri puolella Suomea oli noin 100 henkilöä.

Se lakkautettiin vuoden 2014 lopulla materiaalilaitoksen fuusioiduttua uuteen Logistiikkalaitokseen.

## Organisaatio

Rykmentin esikunta sijaitsi Oulun Hiukkavaarassa ja varasto-osastot mm.

* Rovaniemen Misissä Rovajärven ampuma-alueen läheisyydessä, 

* Oulussa ja 

* Tervolassa Anttilankankaalla entisen Tervolan varikon yhteydessä.

Varasto-osastojen tehtävänä oli materiaalin valmiusvarastointi, kunnossapito ja joukkotuotannon tukeminen.
Lisäksi organisaatioon kuului Tervolan vartiosto.

Laitoksen aikaisempina komentajina toimivat eversti (2007) Risto Kosonen (2008–2009) ja everstiluutnantti Jussi-Petri Hirvonen (2009–).

## Lähteet

* Pohjois-Suomen huoltorykmentti Puolustusvoimien verkkosivuilla
José María Pinheiro

**José María Pinheiro** (s. 31. heinäkuuta 1938 Nazaré Paulista) on brasilialainen roomalaiskatolinen piispa. Hänet vihittiin papiksi 27. joulukuuta 1964 ja nimitettiin Guajará-Mirimin hiippakunnan vihkipiispaksi sekä Cabarsussin titulaaripiispaksi 12. helmikuuta 1997. Piispaksi vihkiminen seurasi 19. huhtikuuta. Pääkonsekraattorina toimi Geraldo Verdier, jota avustivat Jorge Eduardo Marskell ja Bruno Gamberini.

Pinheiro sai 6. elokuuta 2003 nimityksen São Paulon arkkihiippakunnan vihkipiispaksi. 9. maaliskuuta 2005 hänet nimitettiin Bragança Paulistan piispaksi, jonka virkaan hänet asetettiin 8. toukokuuta. Pinheiro erosi 16. syyskuuta 2009.

## Lähteet
Geraldo Verdier

**Geraldo João Paulo Roger Verdier** (28. maaliskuuta 1937 Alban – 22. lokakuuta 2017) oli Ranskassa syntynyt, Brasiliassa työskennellyt katolinen pappi ja piispa. Hänet vihittiin papiksi Guajará-Mirimin hiippakuntaan 30. maaliskuuta 1963 ja nimitettiin saman hiippakunnan piispaksi 31. heinäkuuta 1980. Piispaksi vihkiminen seurasi 25. lokakuuta. Pääkonsekraattorina toimi Carmine Rocco, jota avustivat João Batista Costa ja Luiz Roberto Gomes de Arruda.

## Lähteet